《渔浦晚秋旅怀》
宋代·真山民

西风吹梦越中游，剪剪轻寒入短裘。
雁字不将乡信写，蛩声空和旅吟愁。
邮亭冷雨孤灯夜，渔市斜阳一笛秋。
是处山川即吾土，仲宣何用怯登楼。

作者简介：处州丽水人。李生乔尝以为不愧其祖真德秀，故知姓真。自呼山民，因以称之。或云名桂芳。宋末进士。痛值乱亡，深自湮没。所至好题咏。有《真山民集》。